都下和同舍客李元老承信贈詩之韻
作者：楊萬里
朝代：宋

paragraphs: 論交何必星霜久，白頭得似傾蓋友。
長安市上李將軍，挽弓舊不論石斗。
只今有子似渠長，清夜讀書雪邊牖。
雲端烽煙半點無，怪來將軍不好武。
遺我驪珠三百顆，字字鎸鑱未曾苟。
得得且看錢塘潮，莫莫言攀渭城柳。
朝家金印斗樣大，情知不上書生肘。
儒冠多誤儂飽諳，毛錐焉用君知否。
便應早請終軍纓，徑須繫取單于首。
居延蒲類水如天，吹作春風一杯酒。
歸來冠劍上凌煙，剩作功名落人口。
如何收斂許光芒，也趁槐花黄裏走。
獻璞雖真不救脛，絕絃何如只停手。
人生匹似風中花，榮瘁昇沈豈非偶。
與君早賦歸去來，名垂萬古知何有。
不如耳熱歌嗚嗚，醉帽欹傾衣不紐。
詩流唱和秋蟲鳴，僧房問答獅子吼。
儘令俗客不妨來，白眼相看勿分剖。